અભિનેતા દીપક ડોબરિયાએ કહ્યું કે ‘૧૩ દિવસ પી.એમ. બન્યા પછી રાજીનામું આપી ૧૯૯૬માં અટલજી અમારા નાટક કોર્ટ માર્શલ દેખવા દિલ્હીના કમાની ઓડિટોરિયમ આવ્યા હતા અને નાટક પૂર્ણ થતાં બધાને શાબાશી આપી હતી.’ ગાયક કૈલાસ ખૈરે ટ્વિટ કરીને કહ્યું કે, ‘મને અફસોસ છે કે હું તેમને મળી ન શક્યો. માત્ર તેમના કામ અને સાહિત્યને જ મળ્યો છું. તેઓ એટલા શાંત અને તટસ્થ વ્યક્તિ હતા જેમની તુલના કોઈની સાથે કરી શકાય તેવી નથી. તે એવા નેતા હતા જે વિપક્ષને પણ પોતાનો બનાવી લેતા. પોતાના શાસનકાળ દરમિયાન તેમણે કન્ફ્યુઝ ભારતને નવી દિશા આપી હતી.’ અટલજીનું દેશ પ્રત્યેનું યોગદાન હંમેશાં યાદ રહેશે, તેમ કહેતાં પ્રિયંકા ચોપરા કહે છે, ‘દેશ હંમેશાં તેમને યાદ રાખશે. આપણે મહાન કવિ ખોઈ દીધા છે. તેઓ એવા વ્યક્તિ હતા જેમણે સુંદર ભારતનું સપનું જોયું હતું.’ બોમન ઇરાની કહે છે, ‘એવું ઘણી ઓછીવાર બને છે જ્યારે પુરા રાજકારણમાં પ્રેમ અને સન્માન મળે. અટલજી રેયર હતા, અલવિદા.’